Mošomo wa Hutter wa go fetolela ga se wa ka wa mo humiša; go bonagala Dibeibele tša gagwe di be di sa nape di rekwa gakaalo. Lega go le bjalo, Dibeibele tšeo a di fetoletšego di bile le mohola wa sa ruri bathong. Ka mohlala, William Robertson o ile a kaonefatša le go phrintha gape Testamente e Mpsha ya Seheberu ya Hutter ka 1661, ke moka Richard Caddick a dira seo se swanago ka 1798. Ge Hutter a be a fetolela go tšwa Segerikeng sa mathomong, o ile a fetolela direto Kyʹri·os (Morena) le The·osʹ (Modimo) e le “Jehofa” (יהוה, JHVH). O be a di fetolela ge taba e be e tsopotšwe go tšwa Mangwalong a Seheberu goba moo a bego a ekwa gore di šupa go Jehofa. Se se a kgahliša ka gobane diphetolelo tše dintši tša Testamente e Mpsha ga di na leina la Modimo. Lega go le bjalo, phetolelo ya Hutter e na le lona. Ka go re’alo se se bontšha bohlatse bja gore o be a thekga taba ya gore leina la Modimo le bušetšwe ka Mangwalong a Bakriste a Segerika.